Diari Oficial de la Generalitat Valenciana


Sumari del DOGV 4266, del 07-06-2002 (2002/6073)

ORDE de 29 de maig de 2002, de la Conselleria d'Agricultura, Pesca i Alimentació, per la qual es convoquen ajudes per al foment del cultiu i l'explotació en comú de les explotacions agràries.
-----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4266

Data del DOGV
:   07-06-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/6073


Data del document
:   29-05-2002

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * explotació agrària
    * ajuda pública
    * ajuda a l'agricultura
    * explotació agrària en comú
    * suport econòmic

ORDE de 29 de maig de 2002, de la Conselleria d'Agricultura, Pesca i Alimentació, per la qual es convoquen ajudes per al foment del cultiu i l'explotació en comú de les explotacions agràries. [2002/X6073]
  
Un considerable nombre d'explotacions agràries de la Comunitat Valenciana es caracteritzen per aspectes estructurals com ara les dimensions reduïdes i l'alt grau de parcel·lació que, per factors lligats, entre altres, a la tradició i a la cultura dels seus titulars, més que no disminuir, històricament han anat consolidant-se. A estes característiques, des d'un pretèrit pròxim, s'hi ha afegit el fenomen de translació de la mà d'obra agrària del propi titular i del seu entorn familiar a altres sectors productius, molt desenvolupats a la Comunitat Valenciana, i això provoca la necessitat d'una majoritària utilització de mà d'obra assalariada, la carestia i fins i tot, a vegades, la falta de disponibilitat de la qual és patent.
  
Una conseqüència de tot això és l'alt cost de la producció agrària que freqüentment la situa en un nivell de competitivitat incòmode en l'exigent mercat actual i que provoca, en definitiva, una delicada viabilitat de les explotacions agràries.
  
Per això, la Conselleria d'Agricultura, Pesca i Alimentació, sobre la base del Programa Operatiu Integrat de la Comunitat Valenciana per al període 2000-2006, aprovat mitjançant la Decisió de la Comissió Europea 2001/249, de 7 de març de 2001, i en concret de les mesures 7.3 i 7.8 del programa esmentat, establix un règim d'ajudes programat d'acord amb els articles 40 i 52 del Reglament (CE) núm. 1257/1999, del Consell, de 17 de maig de 1999, sobre l'ajuda al desenvolupament rural a càrrec del FEOGA-Orientació.
  
Amb este règim es pretén fomentar l'associacionisme dels titulars d'explotacions agràries perquè siga mitjançant el cultiu en comú de les seues parcel·les, sense que per això existisca transmissió de la titularitat, siga mitjançant la constitució d'explotacions associatives, per fusió d'altres preexistents o de nova creació, s'assolisca sota una mateixa unitat de gestió dimensions de cultiu que possibiliten una reducció substancial dels costs de producció a través d'una utilització millor i més racional dels mitjans personals i materials i dels recursos productius com ara l'aigua, fertilitzants i fitosanitaris.
  
Amb esta finalitat, en les condicions aprovades en el Programa Operatiu Integrat i en les que s'establixen per a la seua aplicació en esta orde, es convoquen ajudes a les inversions necessàries per a la modernització de les explotacions agràries, necessàries per a dur a terme el cultiu en comú o per a l'explotació comunitària de la terra i a les despeses derivades de l'establiment de servicis de gestió d'estes explotacions.
  
Per tot el que s'ha exposat anteriorment, a proposta de la Direcció General de Modernització d'Estructures Agràries, i fent ús de les atribucions conferides per l'article 35 de la Llei de Govern Valencià,
  
ORDENE
  
CAPÍTOL I
  
Objecte, àmbit d'aplicació i definicions
  
Article 1. Objecte
  
A fi de contribuir al desenvolupament rural a través de la millora de les estructures agràries, s'establix un règim d'ajudes per incentivar el cultiu i l'explotació en comú de les explotacions agràries d'acord amb el Reglament (CE) 1257/1999, del Consell, de 17 de maig, i amb el Programa Operatiu Integrat de la Comunitat Valenciana per al període 2000-2006.
  
Article 2. Àmbit d'aplicació
  
Les inversions i despeses auxiliables tindran l'àmbit d'aplicació al territori de la Comunitat Valenciana.
  
Article 3. Definicions
  
A l'efecte d'esta orde, s'entendrà per:
  
1. Activitat agrària: el conjunt de treballs que es requerixen per a l'obtenció de productes agrícoles, ramaders i forestals per a la venda posterior.
  
2. Explotació agrària: el conjunt de béns i drets organitzats empresarialment pel seu titular en l'exercici de l'activitat agrària, primordialment amb fins de mercat, i que constituïx en si mateix una unitat tecnicoeconòmica.
  
3. Titular de l'explotació: la persona física o jurídica que exercix l'activitat agrària, que organitza els béns i drets integrants de l'explotació amb criteris empresarials i assumix els riscs i les responsabilitats de qualsevol tipus que puguen derivar-se de la gestió de l'explotació.
  
4. Unitat d'explotació concentrada: la superfície mínima, referida a unitats de treball agrari, que és requerida a l'efecte de l'aplicació de les mesures previstes en esta orde.
  
5. Cultiu en comú: conjunt de faenes culturals realitzades en les parcel·les de titulars d'explotacions agràries integrats en una societat, sota una mateixa unitat de gestió, per a l'aprofitament comú de mitjans materials i personals sense que per això existisca transmissió de la dita titularitat. Les faenes realitzades conjuntament seran, almenys, les d'esporgada i eliminació de les seues restes, tractaments fitosanitaris i el conreu de la terra.
  
6. Explotació en comú: explotació agrària societària constituïda per la fusió d'explotacions preexistents o per l'aportació econòmica a la societat a fi de constituir una explotació agrària.
  
7. Unitat de treball agrari (UTA): el treball efectuat per una persona dedicada a temps complet durant un any de l'activitat agrària. El temps complet anual de dedicació queda fixat en 1.920 hores. Normativament, es podrà establir la seua equivalència en superfícies, d'acord amb les orientacions i característiques productives dels cultius.
  
8. Programa de millores: el conjunt d'inversions que, amb caràcter anual o plurianual i amb plantejaments tècnics i econòmics adequats que les justifiquen, projecta introduir el titular de l'explotació agrària per al seu cultiu o explotació en comú.
  
9. Viabilitat econòmica de l'explotació: es considerara que una explotació és viable econòmicament quan la seua renda unitària de treball no siga inferior al 20 per 100 de la renda de referència.
  
10. Renda unitària de treball: el rendiment econòmic generat en l'explotació agrària que s'atribuïx a la unitat de treball i que s'obté dividint entre el nombre d'unitats de treball agrari dedicades a l'explotació la quantitat resultant de sumar el marge net o l'excedent net de l'explotació i l'import dels salaris meritats.
  
Per a la seua determinació, caldrà ajustar-se a allò que s'ha establit per la disposició final sisena de la Llei 19/1995, de 4 de juliol, de Modernització de les Explotacions Agràries.
  
11. Renda de referència: indicador referent als salaris bruts no agraris a Espanya. La determinació anual de la seua quantia la farà el Ministeri d'Agricultura, Pesca i Alimentació, d'acord amb allò que es preveu sobre això en la normativa de la Unió Europea i tenint en compte les dades de salaris publicats per l'Institut Nacional d'Estadística.
  
12. Agricultor professional: la persona física que és titular d'una explotació agrària i obté, almenys, el 50 per 100 de la seua renda total d'activitats agràries o altres activitats complementàries, sempre que la part de renda procedent directament de l'activitat agrària realitzada en la seua explotació no siga inferior al 25 per 100 de la seua renda total i el temps de treball dedicat a activitats agràries o complementàries siga superior a la meitat del seu temps de treball total.
  
A este efecte, es consideraran activitats complementàries la participació i presència del titular, com a conseqüència d'elecció pública, en institucions de caràcter representatiu, com també en òrgans de representació sindical, cooperatiu o professional, sempre que estos es troben vinculats al sector agrari, les de transformació dels productes de la seua explotació i les relacionades amb la conservació de l'espai natural i la protecció del medi ambient, igual que les turístiques, cinegètiques i artesanals realitzades en la seua explotació.
  
13. Explotació associativa prioritària: l'explotació agrària la renda unitària de treball de la qual siga igual o superior al 35 per 100 de la renda de referència i inferior al 120 per 100 d'esta que possibilite l'ocupació, almenys, d'una unitat de treball agrari i el titular de la qual siga una persona jurídica que complisca els requisits assenyalats en un dels tres apartats següents:
  
1r. Que, almenys, el 50 per 100 dels socis complisquen els requisits exigits a l'agricultor professional quant a procedència de rendes i dedicació al treball, d'acord amb allò que s'establix en l'apartat 12 del present article.
  
2n. Que els dos terços dels socis que siguen responsables de la gestió i administració complisquen els requisits exigits a l'agricultor professional quant a la dedicació al treball i la procedència de rendes, referits a l'explotació associativa, com també posseir un nivell de capacitació agrària suficient, tindre una edat compresa entre els 18 i 65 anys, estar donat d'alta en la Seguretat Social per la seua activitat agrària, i residir en la comarca o les comarques limítrofes on es trobe la seua explotació. A més, que dos terços del volum del treball desenvolupat en l'explotació siga aportat per socis que complisquen els requisits anteriorment assenyalats.
  
3r. Que l'explotació de què siga titular es constituïsca agrupant, almenys, dues terceres parts de la seua superfície amb un únic límit, sempre que la superfície aportada per un sol soci en cap cas supere el 40 per 100 de la superfície total de l'explotació i, almenys, un soci complisca les exigències de procedència de rendes i dedicació de treball que s'establix en la Llei 19/1995 per a l'agricultor a títol principal, com també posseir un nivell de capacitació agrària suficient, tindre una edat compresa entre els 18 i 65 anys, estar donat d'alta en la Seguretat Social per la seua activitat agrària i residir en la comarca o les comarques limítrofes on es trobe la seua explotació.
  
CAPÍTOL II
  
Inversions en explotacions agràries
  
Article 4. Ajudes
  
1. Les línies d'ajudes que s'establixen en la present orde per a la inversió en explotacions agràries s'aplicaran a:
  
a) Les inversions en explotacions agràries per al seu cultiu en comú
  
b) Les inversions en explotacions agràries per a la seua explotació en comú.
  
Article 5. Sectors de producció auxiliats
  
Les ajudes es destinaran a les inversions agrícoles en el sector productiu de fruites i hortalisses i en el de cultius llenyosos.
  
Secció 1ª
  
Inversions en explotacions agràries per al seu cultiu en comú
  
Article 6. Beneficiaris
  
1. Podran ser beneficiaris per a accedir a les ajudes a les inversions en explotacions agràries els titulars d'explotacions integrats en una societat que tinga per objecte el cultiu en comú.
  
2. Partint de la ubicació de les explotacions, de les seues distintes orientacions productives o de les circumstàncies que ho justifiquen, els titulars d'explotació podran constituir mes d'una agrupació d'explotacions per al cultiu en comú en una mateixa societat, sempre que cada una d'elles complisca els requisits de dimensió i concentració indicats en l'apartat 2.b de l'article 7 de la present orde i siguen autoritzades per l'òrgan gestor de les ajudes.
  
Article 7. Requisits
  
1. Del titular:
  
Serà necessari, per a accedir a estes ajudes, que els seus titulars complisquen els requisits següents:
  
a) Pertànyer a una entitat agrària amb personalitat jurídica que posseïsca les condicions exigides en el punt 2 del present article.
  
b) Comprometre's a mantindre la seua explotació objecte d'ajuda durant almenys deu anys, comptadors des de la data de la concessió de l'ajuda, en l'entitat esmentada en l'apartat anterior.
  
c) Aconseguir la viabilitat econòmica requerida d'acord amb allò definit en el punt 9 de l'article 3 de la present orde.
  
d) Complir les normes mínimes en matèria de medi ambient que es detallen en l'annex 5 de la present orde i les que siguen de conformitat amb la normativa comunitària i nacional.
  
e) Ser titular d'una explotació agrícola amb una antiguitat mínima de tres anys i que les superfícies objecte d'ajuda no procedisquen d'una segregació d'antiguitat inferior a tres anys en el moment de la sol·licitud, amb l'excepció en estos dos casos que la propietat s'haja obtingut per mortis causa.
  
Així mateix, quedarà exceptuat el requisit de titularitat amb una antiguitat mínima de tres anys quan esta haja sigut transmesa fins en segon grau de consanguinitat quan l'explotació s'haja transmés íntegrament.
  
f) Tindre 18 anys fets en el cas de persones físiques.
  
g) Justificar amb anterioritat al pagament de la subvenció el fet de trobar-se al corrent de les obligacions fiscals i amb la Seguretat Social quan aquella siga igual o superior a 1.803,04 euros en el seu conjunt i per any.
  
2. De les societats:
  
Les entitats, preexistents o de nova creació, a què es fa referència en el punt 1.a del present article hauran de posseir les condicions següents:
  
a) Que tinga per objecte el cultiu en comú de les parcel·les agrícoles dels seus socis i que prenga qualsevol forma societària amb personalitat jurídica.
  
b) Tindre una dimensió, segons les equivalències que s'establixen en l'annex 1 de la present orde, igual o superior a 15 unitats de treball agrari (UTA) procedents de les explotacions dels socis, concentrades en vedats que amb un mateix límit constituïsquen superfícies no inferiors a una dimensió equivalent a 2 UTA. El 25 per cent de la superfície d'estos vedats, com a màxim, podrà estar ocupat per enclavaments de superfícies de titulars que no cultiven en comú les seues terres i el 25 per cent de la superfície associada per al cultiu en comú podrà constituir vedats amb un mateix límit de dimensió inferior a l'anteriorment estipulada.
  
No obstant això, en el cas de les societats per al cultiu en comú les superfícies de les quals, o al menys les tres quartes parts, estiguen situades en zona desfavorida de muntanya, classificades com a tal i incloses en les llistes a què es fa referència en l'apartat 4 de l'article 55 del Reglament (CE) 1.257/99, serà condició suficient per a optar a les ajudes que, a més de complir el que s'estipula en els apartats a, c i d del present apartat, la dimensió total de les seues explotacions siga superior a l'equivalent a 8 UTA.
  
c) Estar constituïdes per un mínim de 15 socis de tal manera que cap d'ells aportarà mes del 25 per cent de la superfície total de l'explotació, expressada amb l'equivalent en UTA, per al cultiu en comú.
  
d) Presentar un programa de millores d'acord amb allò que s'assenyala en l'annex 3 de la present orde.
  
Article 8. Inversions auxiliables i quantia de les ajudes
  
1. Les ajudes es destinaran a les inversions agrícoles que estiguen incloses en el programa de millores que s'esmenta en l'apartat 2.d de l'article anterior, per a l'adequació del capital d'explotació i per a la dotació de mitjans i maquinària necessàries per a:
  
a) La millora de les condicions de treball, de les pràctiques agràries i les faenes derivades del cultiu en comú.
  
b) L'adaptació de les explotacions amb vista a reduir els costs de producció i l'estalvi d'energia, aigua o altres mitjans utilitzats conjuntament.
  
c) Protegir i millorar el medi natural.
  
2. Les ajudes concedides als titulars d'explotació, socis de l'entitat l'objecte de les quals siga el cultiu en comú, ho seran en forma de subvenció de capital per les inversions realitzades en cada una de les seues explotacions i per la part proporcional que els corresponga de les inversions comunes necessàries per a dur-lo a terme.
  
3. El volum d'inversió objecte d'ajuda serà de fins a 90.150 euros per UTA, amb un límit de 180.300 euros per titular d'explotació, durant tot el període d'aplicació del Programa Operatiu Integrat vigent de la Comunitat Valenciana.
  
4. La quantia màxima de l'ajuda expressada en percentatge de l'import de la inversió aprovada serà de fins a:
  
a) El 50 per cent en les zones desfavorides de muntanya
  
b) El 40 per cent en les altres zones.
  
Secció 2ª
  
Inversions en explotacions agràries
  
per a l'explotació en comú
  
Article 9. Beneficiaris
  
Podran ser beneficiaris per a les ajudes a les inversions en explotacions agràries les societats preexistents o de nova constitució que tinguen per objecte l'explotació en comú.
  
Article 10. Requisits
  
Per a accedir a les ajudes, caldrà que les societats prenguen qualsevol forma amb personalitat jurídica que tinguen per objecte exclusiu l'exercici de l'activitat agrària en l'explotació de què siguen titulars i que complisquen els requisits següents:
  
a) Tindre una dimensió, segons les equivalències que s'establixen en l'annex 1 de la present orde, igual o superior a 10 unitats de treball agrari (UTA), concentrades en vedats que amb un mateix límit constituïsquen superfícies no inferiors a una dimensió equivalent a 2 UTA. El 25 per cent com a màxim de la superfície d'estos vedats podrà constituir enclavaments que no pertanguen a la societat i fins al 25 per cent de l'explotació en comú podrà constituir vedats amb un mateix límit de dimensió inferior a l'estipulada anteriorment.
  
No obstant això, en el cas de les societats les explotacions de les quals, o almenys les tres quartes parts de la seua superfície, estiguen situades en zona desfavorida de muntanya, serà condició suficient per a optar a les ajudes que, a més de complir el que s'estipula en la resta dels apartats del present article, la dimensió total de l'explotació siga superior a l'equivalent a 8 UTA.
  
b) Que les superfícies que integren la societat no procedisquen de segregacions d'antiguitat inferior a tres anys en el moment de la sol·licitud, a excepció de la segregació que s'haja efectuat per mortis causa.
  
c) Estar constituïdes per un mínim de 10 socis d'edat igual o superior a 18 anys, de tal manera que cap d'ells participe en més del 25 per cent en la societat ni aporte més del 25 per cent de la superfície total de l'explotació, expressada amb l'equivalent en UTA.
  
d) Presentar un programa de millores d'acord amb el que s'assenyala en l'annex 4 de la present orde.
  
e) Que almenys les dues terceres parts del nombre de socis hagen sigut titulars d'una explotació agrícola amb una antiguitat mínima de tres anys, llevat d'aquells que l'hagen obtinguda posteriorment per mortis causa o com a conseqüència de la transmissió fins al segon grau de consanguinitat quan el transmissor complisca el dit requisit d'antiguitat i haja transmés al beneficiari la seua explotació íntegrament.
  
f) Aconseguir la viabilitat econòmica requerida d'acord amb allò que es definix en el punt 9 de l'article 3 de la present orde.
  
g) Complir les normes mínimes en matèria de medi ambient que es detallen en l'annex 5 de la present orde i les que siguen de conformitat amb la normativa comunitària i nacional.
  
h) Posseir els socis responsables de la societat una experiència professional com a mínim de tres anys o la formació professional mínima de 90 hores lectives; l'acreditació de 30 hores lectives de formació es podrà substituir per cadascun dels anys d'experiència exigits.
  
i) Justificar amb anterioritat al pagament de la subvenció trobar-se al corrent de les obligacions fiscals i amb la Seguretat Social quan aquella siga igual o superior a 1.803,04 euros en el seu conjunt i per any.
  
j) Comprometre's a mantindre la societat amb els requisits estipulats en el present article durant deu anys, almenys, des de la data de concessió de les ajudes.
  
Article 11. Inversions auxiliables i quantia de les ajudes
  
1. Les ajudes es destinaran a les inversions agrícoles previstes en un programa de millores, d'acord amb les estipulacions de l'apartat d de l'article anterior per a l'adequació del capital d'explotació i dotació de mitjans i maquinària necessaris per a:
  
a) La millora de les condicions de treball, de les pràctiques agràries i les tasques derivades de l'explotació en comú.
  
b) L'adaptació de l'explotació amb vista a reduir els costs de producció i l'estalvi d'energia, aigua o altres mesures de producció.
  
c) La millora qualitativa i l'ordenació de produccions d'acord amb les necessitats de mercat.
  
d) Protegir i millorar el medi natural.
  
2. Les ajudes a les inversions consistiran en subvenció de capital.
  
3. El volum d'inversió objecte d'ajudes serà de fins a 90.150 euros per UTA amb un límit de 721.210 euros per explotació, durant tot el període d'aplicació del Programa Operatiu Integrat vigent de la Comunitat Valenciana.
  
4. La quantia màxima de l'ajuda expressada en percentatge de l'import de la inversió aprovada serà de fins a:
  
a) El 50 per cent en les zones desfavorides de muntanya
  
b) El 40 per cent en les altres zones.
  
Secció 3ª
  
Limitacions a les inversions, modificacions als programes de millora i ajudes no reintegrables
  
Article 12. Limitacions a les inversions
  
1. No seran auxiliables les inversions que tinguen per efecte incrementar la producció en l'explotació de productes que no tinguen eixides normals de mercat. En tot cas, la concessió de les ajudes quedarà condicionada a les disposicions referents a l'ordenació i a la planificació general de l'activitat agrària, especialment pel que fa a les limitacions sectorials regulades en les organitzacions comunes de mercat.
  
En este sentit, caldrà tindre en compte:
  
a) En el sector de fruites i hortalisses:
  
- Les inversions que afecten explotacions de membres d'una OPFH (organització de productors de fruites i hortalisses) promogudes i finançades amb fons d'esta, per a les quals hi haja una contribució econòmica específica dels membres que es beneficien de l'acció, podran acollir-se únicament a les ajudes previstes en el marc dels fons operatius de la OPFH finançats per la Secció Garantia del FEOGA.
  
- Quan es tracte d'inversions de caràcter individual d'agricultors, membres d'una OPFH, que han sigut concebudes, decidides, finançades i dutes a terme pel mateix agricultor, es finançaran exclusivament d'acord amb allò que es preveu en el capítol 1 del Reglament (CE) 1257/1999, del Consell, de 17 de maig, sobre l'ajuda al desenvolupament rural.
  
- El programa de millores haurà d'incloure informació de la producció i comercialització dels productes de l'explotació, quantitats acollides a retirada si n'hi haguera i calendari comercial de l'explotació, així com les produccions esperades en els dos anys següents a la seua realització. L'òrgan gestor valorarà les dades aportades tenint en compte la tendència dels mercats.
  
b) En cítrics:
  
No es concediran ajudes a les inversions en parcel·les en què figure dins del programa de millora la plantació o empelt de varietats híbrides de cítrics i de clementina Marisol
  
c) En el sector de l'oli d'oliva:
  
- No es concediran ajudes per a noves plantacions d'oliverar, excepte per als casos de substitució de plantacions, sense que això implique increment de les produccions de referència actuals.
  
d) En el sector de la vinya de vinificació:
  
- No es concediran ajudes per a la reestructuració de les vinyes que es preveu en el Reglament (CE) 1.493/1999, del Consell, de 17 de maig de 1999, pel qual s'establix l'organització comuna del mercat vitivinícola.
  
2. No es concediran ajudes per a l'adquisició de maquinària ni equip de segona mà excepte quan esta pertanga a un membre de la societat, cas en què el venedor de l'equip haurà de facilitar la declaració del seu origen i confirmar que durant els últims set anys no s'ha comprat amb cap subvenció. El seu preu no serà superior al seu cost inicial minorat en un 10 per cent per cada any transcorregut des de l'adquisició, i serà inferior al cost d'una maquinària o equip semblant de nova adquisició.
  
3. Serà auxiliable la construcció o el condicionament d'edificis o construccions agràries permanents quan el terreny sobre el qual s'assenten siga propietat del titular de l'explotació o quan per a la seua utilització conjunta per al cultiu en comú el dit terreny siga propietat o haja sigut cedit a la societat per un període mínim de deu anys des del moment de concessió de les ajudes. En cap cas serà auxiliable el valor del terreny.
  
Estes construccions o condicionaments hauran de respectar la legalitat i normativa aplicable, i també disposar de les llicències que, si és procedent, siguen necessàries.
  
4. Les inversions sol·licitades per a la transformació de secà en regadiu o qualsevol altra inversió que depenga de tal transformació no seran auxiliables si no s'acredita el dret o la concessió d'aigua a les parcel·les objecte de transformació.
  
Seran així mateix exigibles les autoritzacions mediambientals o qualsevol altre tipus de permisos o llicències implícites en la realització de les inversions.
  
5. Les ajudes a qualsevol inversió sobre un proindivís es limitaran al percentatge en què el beneficiari participa sobre la titularitat del proindivís i serà justificada mitjançant documents emesos al seu nom. Caldrà en este cas que existisca autorització per part de la totalitat de la resta de proindivisaris per a la realització de les inversions proposades.
  
6. Les inversions sol·licitades hauran d'ajustar-se a les necessitats de l'explotació i a l'objecte per al qual es concedixen les ajudes, i es podran desestimar si, a sol·licitud de l'instructor, el beneficiari no en justifica prou la necessitat mitjançant la documentació que s'exigix.
  
7. No seran auxiliables, en cap cas, les quantitats pagades pel beneficiari en concepte de l'impost del valor afegit.
  
8. Sobre una mateixa superfície agrícola no es podran superar les inversions auxiliables ni les ajudes que per a cada cas s'establixen en la present norma.
  
Article 13. Modificacions dels programes de millora
  
Quan es produïsquen modificacions del programa de millores relacionades amb la producció o amb les inversions es presentarà un programa complementari o alternatiu, llevat del cas de les de menor entitat en què, amb la comunicació prèvia a l'òrgan gestor competent, es reconega implícitament la validesa tècnica i econòmica del pla de millora executat, per a la qual cosa hi haurà prou amb el certificat expedit per aquell de la realització de les inversions que comprenga el dit pla. En este últim cas, l'import de les inversions definitivament previstes no podrà superar les inicialment aprovades.
  
Article 14. Ajudes no reintegrables
  
1. No procedirà el reintegrament de les ajudes percebudes quan l'incompliment d'algun dels requisits exigits al beneficiari siga per alguna de les causes següents:
  
a) Mort del beneficiari, en el cas de persones físiques.
  
b) Abandó de la condició de titular de l'explotació motivat per alguna de les causes següents, que hauran de ser estimades per l'òrgan competent:
  
1ª. Expropiació total o d'una part de l'explotació si la dita expropiació no era previsible el dia en què es van subscriure els compromisos.
  
2ª. Catàstrofes naturals o accidentals que afecten greument l'explotació.
  
2. En els casos en què el beneficiari transmeta la totalitat o part de l'explotació a una altra persona, esta podrà subrogar-se en els compromisos d'aquell durant el període pendent de compliment, sempre que el nou titular posseïsca els requisits per a ser beneficiari de les ajudes. En este cas, no procedirà el reintegrament de les ajudes percebudes.
  
En qualsevol cas la transmissió s'haurà de comunicar obligatòriament a l'administració, la qual haurà de donar resposta a l'efecte que es poga produir.
  
Article 15. Reintegrament d'ajudes
  
Quan per incompliment dels requisits establits en la present norma durant el període d'exigència d'estos es dicte resolució de revocació i reintegrament de les subvencions, serà reintegrable el principal de la quantia pagada més els interessos legals que els corresponga des de la data de la transferència del pagament fins a la de resolució revocatòria.
  
CAPÍTOL III
  
Servicis d'assistència a la gestió d'explotacions agràries
  
Article 16. Ajudes
  
Es concediran ajudes per a la creació o l'increment de servicis de gestió tècnica, econòmica, financera i administrativa a les explotacions agràries en les condicions que s'especifiquen en el present capítol.
  
Article 17. Beneficiaris
  
Podran ser beneficiàries les societats amb personalitat jurídica que complisquen els requisits exigits en el punt 2 de l'article 7 i en l'article 10 de la present orde i que hagen sol·licitat i obtinguen o que hagen obtingut les ajudes que s'establixen en l'article 4.
  
També podran ser beneficiàries les societats que no hagen obtingut les dites ajudes a les inversions a les explotacions, que complisquen els requisits esmentats en el paràgraf anterior i que en virtut del cultiu o explotació en comú que realitzen estiguen incloses en una actuació específica de la Conselleria d'Agricultura, Pesca i Alimentació.
  
Article 18. Despeses auxiliables i quantia de la subvenció
  
Les ajudes es destinaran a finançar totalment o parcialment les despeses d'agents responsables de la gestió del cultiu o de l'explotació en comú per a:
  
a) La gestió tècnica de l'explotació o de l'agrupació d'explotacions.
  
La quantia màxima de la subvenció per any, durant cinc anys consecutius, serà de 240 euros per cada una de les primeres 15 UTA, expressada en la seua dimensió equivalent, i de 120 euros per cada UTA que sobrepasse les anteriors, fins a un màxim de 19.200 euros a l'any.
  
En les societats en què almenys les tres quartes parts de la seua superfície es trobe ubicada en zones desfavorides de muntanya, estes quanties màximes seran de 300 euros per cada una de les primeres 8 UTA, de dimensió equivalent, i de 180 euros per cada UTA que sobrepasse les anteriors, sense que la subvenció total puga ser superior, així mateix, a 19.200 euros a l'any.
  
b) La gestió administrativa, del personal i dels mitjans de producció de l'explotació o de l'agrupació d'explotacions.
  
Les societats beneficiàries podran contractar un agent quan la seua dimensió estiga compresa entre la mínima exigida i 35 UTA, se'n podran contractar dos quan la seua dimensió supere la dita quantitat, i tres, com a màxim, quan siga igual o superior a 70 UTA
  
En les societats en què les tres quartes parts, com a mínim, de la seua superfície es trobe ubicada en zona desfavorida de muntanya, es podrà contractar un agent quan la seua dimensió estiga compresa entre la mínima exigida i 20 UTA, se'n podran contractar dos quan la seua dimensió supere la dita quantitat, i tres, com a màxim, quan siga superior a 40 UTA.
  
En estos dos casos, la subvenció màxima per agent i any serà de 13.200 euros, durant cinc anys consecutius i, en tot cas, la seua contractació ho serà a temps complet.
  
Article 19. Requisits dels agents i obligacions de la societat
  
1. Per a l'aprovació de les ajudes, la societat haurà de presentar una descripció detallada de les activitats dels agents i del pressupost de les seues despeses.
  
2. Els agents per a la gestió tècnica hauran de posseir la titulació d'enginyer agrònom o d'enginyer tècnic agrícola.
  
Els agents contractats per a la gestió administrativa, del personal i dels mitjans de producció i del cultiu en comú, hauran de tindre la qualificació necessària per a l'acompliment de les seues activitats. Esta qualificació haurà de ser reconeguda i aprovada per l'òrgan competent en la concessió de les ajudes.
  
3. La societat beneficiària de les ajudes haurà de presentar anualment una memòria en què figuraran les activitats dutes a terme per cadascun dels agents, les tasques realitzades en comú, els mitjans utilitzats, els resultats econòmics del cultiu en comú i també els beneficis qualitatius i mediambientals que se n'hagen pogut derivar. Les dades incorporades en la memòria hauran de poder ser verificades per l'òrgan gestor o qualsevol altre de l'administració a través de la comptabilitat de la societat i de la documentació que custodie.
  
4. La societat beneficiària de les ajudes haurà de comprometre's a mantindre els agents de gestió durant, almenys, 10 anys des de la concessió de les ajudes.
  
CAPÍTOL IV
  
Tramitació, instrucció i finançament
  
Article 20. Sol·licitud i terminis
  
1. Les sol·licituds d'ajuda previstes en esta orde, els models normalitzats de la qual figuren en l'annex 6 per a les ajudes a les inversions per al cultiu en comú, en l'annex 7 per a les ajudes a les inversions per a l'explotació en comú i en l'annex 8 per a les ajudes als servicis d'assistència a la gestió d'explotacions agràries, tots ells de la present orde, es presentaran davant els servicis territorials de la Conselleria d'Agricultura, Pesca i Alimentació o en qualsevol dels altres llocs a què es fa referència en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i caldrà adjuntar a la sol·licitud la documentació que s'hi especifica. Les sol·licituds d'ajuda es presentaran mitjançant representació legal de la persona facultada per la societat per a això.
  
La Conselleria d'Agricultura, Pesca i Alimentació facilitarà models normalitzats de sol·licitud, els quals es podran trobar en els centres Prop de la Generalitat Valenciana o en el seu web (http://www.gva.es).
  
2. Una vegada examinades les sol·licituds i la documentació que s'hi demana, es comprovarà el compliment dels requisits exigits a la societat i de les característiques de la seua explotació o explotacions que la integren i s'aplicarà, si és procedent, l'orde de prioritats que per a la seua aprovació s'establix en el punt 6 del present article.
  
Comunicada a la societat l'aprovació del programa de millora proposat es requerirà, en el termini d'un mes, el certificat de documentació bancària per al cobrament de les subvencions i l'acreditació dels requisits exigibles als socis, que en el cas de subvencions per al cultiu en comú haurà d'adjuntar la indicació de la inversió sol·licitada i la subvenció corresponent a cada titular d'explotació d'acord amb el programa de millores presentat i que es considerarà ratificat en la seua sol·licitud mitjançant la firma de cadascun d'ells. En el mateix termini haurà de presentar-se, a instància del tècnic instructor, un projecte visat pel col·legi professional corresponent d'aquelles inversions que al seu parer comporten especial complexitat o risc.
  
En el cas de sol·licitar inversions per al cultiu en comú haurà de presentar-se, a més, l'autorització per a la representació, personació i subjecte de notificacions en la tramitació de les subvencions al representant legal de la societat, segons el model de l'annex 10 d'esta orde.
  
3. Les sol·licituds d'ajudes a les inversions en explotacions estipulades en l'article 4 d'esta orde els titulars de les quals, persones físiques, complisquen les condicions d'agricultors professionals, segons el que es definix en el punt 12 de l'article 3, i les de les persones jurídiques que tinguen la condició d'explotació prioritària d'acord amb la Llei 19/1995, de 4 de juliol, de Modernització de les Explotacions Agràries, o complisquen les condicions d'explotació prioritària, segons el que es definix en el punt 13 de l'article 3 d'esta norma, s'atendran a allò que s'establix en el Reial Decret 613/2001, de 8 de juny, per a la millora i modernització de les estructures de producció de les explotacions agràries, i en l'Orde de 20 de desembre de 2001, de la Conselleria d'Agricultura, Pesca i Alimentació, per a l'aplicació a la Comunitat Valenciana d'este.
  
4. La presentació de sol·licituds per a cada anualitat haurà d'efectuar-se entre l'1 de novembre i el 31 de desembre de l'any anterior, ambdues dates inclusivament.
  
5. S'establix un termini de sis mesos per a resoldre les sol·licituds, comptadors a partir de la data de presentació d'estes, les quals s'entendran desestimades si una vegada transcorregut el dit termini no s'ha emés la resolució corresponent.
  
6. En el cas que el conjunt de sol·licituds de subvenció represente una quantitat superior a l'import global màxim assignat a la línia pressupostària corresponent per a cada anualitat, sobre la base del que s'establix en l'article 28 del text refós de la Llei d'Hisenda Pública, de 26 de juny de 1991, la Conselleria d'Agricultura, Pesca i Alimentació dictarà resolució desestimatòria per este motiu, sense que això concedisca cap prioritat ni dret a les sol·licituds que pugua presentar en anys posteriors l'interessat.
  
Per a este supòsit i per a l'aplicació d'allò que s'ha disposat, s'establix l'orde de prioritat següent, pel qual, ateses les derivades de la tramitació d'aquelles sol·licituds enquadrades sota la primera de les prioritats, serà possible atendre aquelles que estiguen compreses en la segona, i així successivament:
  
1ª) Sol·licituds d'ajudes per al cultiu o explotació en comú d'inversions incloses en un programa de millores integral i plurianual aprovat anteriorment per la Conselleria d'Agricultura, Pesca i Alimentació.
  
2ª) Sol·licituds d'ajudes per a l'explotació en comú de societats de nova constitució de titulars amb explotacions preexistents disseminades de tal manera que inicialment no complixen el grau de concentració a què es fa referència en l'apartat a) de l'article 10 d'esta orde, o que han patit fenòmens expropiatoris, urbanístics o industrials i que decidixen canviar o ampliar la seua base territorial amb una forma societària per a la seua explotació en comú en les condicions que s'estableixen en esta norma.
  
3ª) Sol·licituds d'ajudes per a l'explotació en comú de societats de nova constitució de titulars amb explotacions preexistents i que, mitjançant la formació d'una societat la base territorial de la qual la constituïsquen estes mateixes explotacions, aconseguisquen la dimensió i el grau de concentració a què es fa referència en l'apartat a) de l'article 10.
  
4ª) Sol·licituds d'ajudes per al cultiu en comú de les superfícies de titulars que són socis d'una entitat l'objecte exclusiu de la qual és el cultiu en comú.
  
5ª) Sol·licituds d'ajudes per al cultiu en comú no compreses en l'apartat anterior.
  
6ª) Sol·licituds d'ajudes per a l'explotació en comú de societats preexistents, entés per preexistents les constituïdes amb anterioritat a la data d'entrada en vigor d'esta orde, i aquelles en què més del cinquanta per cent de la seua base territorial, expressada en dimensió equivalent a UTA, haja constituït amb anterioritat, totalment o parcialment, la base territorial d'una altra societat.
  
Una vegada aplicat el criteri de prioritats, si s'ha de desestimar cap sol·licitud dins d'algun dels apartats descrits anteriorment, es desestimaran les sol·licituds la societat de les quals, sota la qual es proposa el cultiu o l'explotació en comú, tinga el major quocient resultant de dividir la superfície total cultivada o explotada en comú entre el nombre de socis afectats.
  
7. El sol·licitant haurà de programar la realització de les inversions subvencionades, les quals podran executar-se dins de l'exercici pressupostari en què se sol·licita la subvenció o en l'exercici següent, de tal manera que estes hauran d'estar finalitzades i justificades abans del dia 1 d'octubre de l'any en què s'han programat.
  
Quan per un motiu raonat les inversions programades per a l'exercici en què se sol·licita la inversió no s'haja finalitzat, el beneficiari haurà de sol·licitar abans del dia 1 d'octubre d'eixe any una pròrroga per a la seua execució. La dita sol·licitud haurà de ser estimada per l'òrgan competent i podrà atorgar-se com a màxim fins al dia 1 d'octubre de l'any següent.
  
8. Els expedients de les ajudes previstes en esta orde es tramitaran a través de la Direcció General de Modernització d'Estructures Agràries, i seran competents per a la instrucció els servicis territorials de la Conselleria d'Agricultura, Pesca i Alimentació.
  
Article 21. Iniciació de les inversions i despeses
  
Seran auxiliables les inversions i despeses realitzades amb posterioritat a la resolució de concessió de l'ajuda sol·licitada i, si és procedent, aquelles que es realitzen amb posterioritat a la data de formalització de la sol·licitud i sobre les quals existisca certificat de tècnic instructor de les ajudes, quan la seua naturalesa ho requerirà, en el qual es farà constar la no-iniciació de les inversions en la dita data, sempre que es dicte resolució aprovatòria d'ajuda de les dites inversions.
  
Article 22. Acreditacions
  
1. La titularitat de la parcel·la o les parcel·les objecte de cultiu o explotació en comú s'acreditaran mitjançant la informació cadastral que a tal efecte puga disposar l'òrgan instructor dels expedients, o certificat de la Gerència Territorial de Cadastre o nota simple de registre, en estos dos casos expedits en el mateix exercici de la sol·licitud. Tot això a nom del titular o cònjuge quan el règim econòmic de la societat matrimonial siga de guanys.
  
L'arrendament s'acreditarà mitjançant contracte escrit i liquidat de l'impost de transmissió patrimonial corresponent.
  
També serà document acreditatiu suficient de la titularitat el certificat definitiu d'explotació prioritària que s'haja expedit en una data posterior al dia 1 de gener de l'any 2000, sempre que esta continue d'alta en el Registre d'Explotacions Prioritàries i corresponga a l'últim certificat o modificació aprovada.
  
2. L'antiguitat de tres anys com titular d'una explotació agrària, mitjançant la declaració fiscal de rendes agràries en este període de temps.
  
3. Les rendes totals i de l'activitat agrària s'acreditaran amb els rendiments nets corresponents que s'hagen declarat fiscalment en l'últim exercici, exclosos del còmput els increments i les disminucions patrimonials; es podrà tindre en compte la mitjana aritmètica dels rendiments nets de l'última declaració de l'impost sobre la renda de les persones físiques i els de dos dels tres últims exercicis anteriors al detallat.
  
A este efecte, no es tindran en consideració les declaracions de l'impost de la renda de les persones físiques complementàries o declaracions endarrerides efectuades amb posterioritat a la data de sol·licitud de les ajudes si no queden acreditats degudament els ingressos agraris mitjançant les factures de venda de productes agraris corresponents.
  
La renda total del titular de l'explotació o de les persones que les hagen d'acreditar es consideraran excloent els guanys i les pèrdues patrimonials. A este efecte, s'imputarà al titular de l'explotació:
  
a) La renda de l'activitat agrària de l'explotació.
  
b) Les rendes procedents d'altres activitats empresarials o professionals, com també les rendes procedents del treball desenvolupat fora de l'explotació, inclosos les pensions i els havers passius que fiscalment hi haja obligació de declarar.
  
c) El 50 per 100 de les rendes del capital mobiliari i immobiliari, en el cas de règim de guanys, i el 100 per 100 de les seues rendes privatives.
  
Quan siga substancial per a la verificació de les condicions necessàries per a l'aprovació de la sol·licitud d'ajudes, l'interessat haurà d'acreditar prou la procedència i quantia dels ingressos del rendiment de treball personal de la seua declaració de l'impost de la renda de les persones físiques.
  
4. Es considera que el titular d'una explotació posseïx un nivell de capacitació agrària suficient mitjançant l'acreditació de:
  
a) Títol acadèmic de branca agrària com a mínim de formació professional de primer cicle.
  
b) Diplomat de capatàs agrícola.
  
c) Diploma o certificat de curs o cursos en matèria agrària impartits per institucions públiques i privades en què s'acredite el temari impartit, hores lectives i dates de realització, per un mínim de 90 hores.
  
d) Experiència professional en l'activitat agrària per un mínim de tres anys que, al seu torn, es demostrarà mitjançant les declaracions de l'IRPF de tres anys distints en què el peticionari conste com a declarant de rendes agràries.
  
En cas de no posseir els tres anys d'experiència professional serà vàlida l'acreditació de 30 hores lectives en cursos de formació professional agrària per cada any de carència.
  
5. L'edat del titular s'acreditarà mitjançant fotocòpia del document nacional d'identitat.
  
6. L'afiliació a la Seguretat Social s'acreditarà mitjançant certificat de vida laboral.
  
7. El fet de trobar-se al corrent de les obligacions fiscals i amb la Seguretat Social s'acreditarà mitjançant certificats de l'Agència Tributària i de la Tresoreria General de la Seguretat Social, respectivament.
  
8. La mà d'obra assalariada s'acreditarà mitjançant fotocòpia dels TC-1 i TC-2, o document de cotització requerit per la Seguretat Social.
  
També podrà acreditar-se la mà d'obra assalariada procedent d'una empresa de servicis quan existisca justificació de la despesa generada per esta amb especificació del temps ocupat en l'explotació, parcel·les o cultiu en què s'ha ocupat.
  
Així mateix, i sobre la base de la pràctica habitual del sector citrícola a la Comunitat Valenciana, s'entendrà per justificada la mà d'obra ocupada en la recol·lecció de cítrics fins a un màxim del 40 per cent de les unitats de treball agrari ocupades en l'explotació pel dit cultiu. El mateix percentatge, com a màxim, es podrà utilitzar el mateix criteri per a altres productes quan la recol·lecció no la pague efectivament el titular i el seu cost vaja implícit en el preu de compravenda a què liquidarà el comerç o cooperativa. L'instructor de l'expedient podrà sol·licitar acreditació suficient per a la seua aplicació.
  
9. El compliment de les normes mínimes en matèria de medi ambient s'acreditarà mitjançant informe del tècnic instructor.
  
Article 23. Viabilitat econòmica
  
De les parcel·les subjectes al cultiu en comú i de les societats que exploten en comú les seues terres, el càlcul de la viabilitat econòmica exigida en l'apartat 1.c) de l'article 7 i l'apartat f) de l'article 10 d'esta orde se'n realitzarà tenint en compte els criteris següents:
  
1. Càlcul de les unitats de treball agrari
  
1.1 De les explotacions individuals
  
Quan el titular siga persona física, per a quantificar les unitats de treball agrari totals aportades a l'explotació es computarà la que corresponga d'acord amb els mòduls que s'establixen en l'annex 1 d'esta orde.
  
1.2 De les explotacions associatives
  
Quan el titular siga persona jurídica, únicament es computarà el nombre d'unitats de treball agrari aportades pels socis i assalariats no socis acreditats tots ells mitjançant la corresponent cotització a la Seguretat Social, sense perjuí d'allò que s'estipula en el punt 8 de l'article anterior d'esta orde. Quan l'activitat de l'empresa agrària siga inferior a un any, es podrà estimar la mà d'obra sobre la base de l'equivalent, per la seua dimensió, segons l'annex 1 d'esta orde.
  
2. Càlcul del marge net
  
Tant de les parcel·les subjectes al cultiu en comú com de les explotacions en comú, el marge net se'n calcularà com a resultat de restar les despeses fixes d'aquells, excepte els atribuïts a la retribució dels capitals propis i del treball familiar, de la suma dels marges bruts de les activitats productives.
  
A este efecte, seran d'aplicació els marges bruts de cada activitat productiva que es modulen en l'annex 1 i les despeses fixes que s'especifiquen en l'annex 2, tots dos d'esta orde.
  
Els mòduls de les activitats productives que no estiguen relacionats en l'annex 1 hauran de figurar en el programa de millora del sol·licitant i ser aprovats per la Conselleria d'Agricultura, Pesca i Alimentació.
  
3. Càlcul de la renda unitària de treball
  
a) La renda unitària de treball, entesa com el rendiment econòmic generat en l'explotació agrària que s'atribuïx a la unitat de treball, s'obté dividint entre el nombre total d'unitats de treball agrari dedicades a l'explotació, calculades amb els criteris que s'especifiquen en l'apartat 1, la xifra de sumar el marge net de l'explotació, calculada amb els criteris que s'especifiquen en l'apartat 2, tots dos d'este article, i l'import dels salaris pagats.
  
b) La mà d'obra assalariada es valora en 10.970 €/any.
  
c) Els mòduls i les quanties establides en este capítol podran actualitzar-se anualment amb criteris tecnicoeconòmics. La seua actualització haurà de ser autoritzada per l'òrgan competent en la concessió de les ajudes sol·licitades.
  
d) En qualsevol cas, els titulars de les explotacions podran sol·licitar la determinació de la renda unitària de treball amb base en les dades de la seua comptabilitat documentalment acreditats i, si és procedent, de la documentació relativa a la Seguretat Social.
  
e) Per al càlcul de les unitats de treball agrari i marge brut de qualsevol activitat agrària no prevista en l'annex 1 d'esta orde, seran d'aplicació els mòduls de l'annex que amb el mateix numeral figura en l'Orde de 20 de desembre de 2001, de la Conselleria d'Agricultura, Pesca i Alimentació, per a l'aplicació a la Comunitat Valenciana del Reial Decret 613/2001, de 8 de juny.
  
4. Renda de referència i unitat de treball agrari
  
a) La renda de referència serà la fixada per a cada any pel Ministeri d'Agricultura, Pesca i Alimentació, i publicada en el Boletín Oficial del Estado.
  
b) La unitat de treball agrari és el treball efectuat per una persona durant 1.920 hores a l'any en l'activitat agrària.
  
Article 24. Justificació de les inversions
  
1. Per regla general, les despeses realitzades pel beneficiari hauran de justificar-se mitjançant factures originals pagades. En els casos en què açò no siga possible, els pagaments seran justificats per documents comptables de valor probatori equivalent. En este segon cas, es considerarà document comptable de valor probatori equivalent el que puga acreditar-se mitjançant intermediació bancària o el que puga figurar inequívocament en comptabilitat subjecta al corresponent registre mercantil o societari.
  
2. Les inversions incloses en els programes de millora per al cultiu en comú corresponents a diverses explotacions individuals podran ser realitzades en comú. En este cas hauran de justificar-se de la manera següent:
  
a) Les inversions realitzades en les explotacions dels socis que s'han realitzat conjuntament, mitjançant factura del proveïdor a la societat per la totalitat de la despesa, a la qual caldrà adjuntar la factura de la societat al titular de cada explotació per l'import de les inversions subvencionades en cada una d'elles.
  
b) Les inversions comunes a totes les explotacions, mitjançant factura del proveïdor a la societat per l'import de les inversions, a la qual caldrà adjuntar l'acreditació del pagament a la societat per part de cada un dels titulars d'explotació afectats per la inversió en comú, de la part proporcional que li correspondrà en el repartiment de les inversions.
  
Els béns mobles o immobles adquirits i subvencionats amb esta última modalitat descrita hauran de quedar afectats a l'ús exclusiu dels socis que realitzen el cultiu en comú, circumstància esta que haurà de fer-se constar en el document que, per la naturalesa del bé, calga escripturar.
  
3. Les inversions justificades d'acord amb el punt anterior podran incrementar-se en un 5 per cent en concepte de despeses de gestió.
  
4. Si com a conseqüència d'un repartiment superior al que s'establix en el punt 2 del present article en la justificació de les inversions realitzades en comú es produix un pagament indegut de les ajudes que corresponguen i s'ocasiona un perjuí econòmic a la hisenda de la Generalitat Valenciana, s'iniciarà expedient de devolució d'ajudes al titular de l'explotació, i serà responsable subsidiàriament la societat que emet les factures o el repartiment corresponent.
  
5. Les despeses subvencionables corresponents als agents per a la gestió administrativa, de mitjans i personal es justificarà mitjançant fotocòpia de les nòmines mensuals i dels ingressos a la Seguretat Social de la quota empresarial pel treball d'aquells.
  
De la mateixa manera, es justificaran les despeses corresponents als agents per a gestió tècnica quan el tècnic posseïsca contracte laboral a temps complet amb la societat. En el cas que haja prestat servicis a temps parcial, es justificarà mitjançant factura emesa pel tècnic, amb especificació dels servicis prestats, a la qual caldrà adjuntar justificació del pagament efectiu per part de la societat.
  
Article 25. Certificats
  
1. Conclosa la inversió o acció objecte d'ajuda, tot beneficiari o el seu representant està obligat a comunicar-ho per escrit a l'òrgan instructor de l'expedient, amb anterioritat a la conclusió del termini concedit per a la seua realització.
  
2. Els beneficiaris d'ajudes subjectes a qualsevol tipus d'inversió o despesa presentaran la justificació d'estes d'acord amb el que s'estipula en l'article anterior.
  
3. Els beneficiaris d'ajudes hauran de presentar a més de la justificació de les inversions o despeses l'acreditació, si és procedent, de trobar-se al corrent de les seues obligacions fiscals i amb la Seguretat Social.
  
4. Serà necessari, per a procedir al certificat i pagament d'inversions, la presentació, si és procedent, de les autoritzacions mediambientals exigibles o qualsevol altre tipus de permís o llicència implícits en la realització de les inversions.
  
5. El certificat de les despeses corresponents als agents de gestió subvencionables segons el capítol III d'esta orde es realitzarà sobre les produïdes des del primer dia d'octubre fins a l'últim de setembre de l'any següent, amb la presentació prèvia de la memòria anual a què es fa referència en el seu article 19.
  
6. Per a procedir al pagament de les ajudes, caldrà que un funcionari competent en la instrucció de l'expedient certifique la realització de les inversions o despeses per a les quals s'ha concedit l'ajuda, i del compliment dels compromisos i les obligacions adquirides. En el certificat expressarà les inversions o accions realitzades i la quantia de l'ajuda que li correspon, i caldrà deduir-ne, si és procedent, la part proporcional a la inversió o despesa no realitzada o no justificada, sense perjuí que, per incompliment de l'objecte de l'ajuda concedida, puga emetre informe pertinent per a la revocació de les ajudes aprovades.
  
Article 26. Finançament
  
1. Les subvencions a les inversions en explotacions que s'estipulen en l'article 4 d'esta orde, sense perjuí del que s'establix en el punt 3 de l'article 20 d'esta, es concediran a càrrec del capítol 7 del programa 531.10, línia T4721, dels pressuposts de la Generalitat Valenciana.
  
Les subvencions a les despeses per a l'assistència a la gestió d'explotacions agràries estipulades en l'article 16 d'esta orde es concediran a càrrec del capítol 4 del programa 531.10, línia T4719, dels pressuposts de la Generalitat Valenciana.
  
2. Les quanties totals màximes de les ajudes previstes en esta orde es faran públiques anualment, d'acord amb els pressuposts de la Generalitat Valenciana corresponents a cada exercici, mitjançant orde de la Conselleria d'Agricultura, Pesca i Alimentació.
  
Si no hi ha normes especials, nacionals o cumunitàries, d'aplicació per al desenvolupament i gestió d'esta línia, es tindrà en compte el que s'establix en l'article 47 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el tecto refós de la Llei d'Hisenda Pública de la Generalitat Valenciana.
  
3. Es podran concedir en l'exercici 2002, a càrrec de les línies de subvenció i pels imports globals màxims que s'assenyalen, d'acord amb la Llei 10/2001, de 27 de desembre, de Pressuposts de la Generalitat Valenciana per a l'exercici 2002:
  
Programa 531.10 Estructures agràries.
  
- Línia T4721. Inversions en explotacions agràries. capítol 7
  
Import global màxim: 5.000.000 euros
  
Esta línia està finançada amb fons finalistes procedents del FEOGA-Orientació en un 60 per cent.
  
- Línia T4719. Ajudes als servicis comuns de les explotacions agràries. capítol 4
  
Import global màxim: 150.000 euros
  
Esta línia està finançada amb fons finalistes procedents del FEOGA-Orientació en un 60 per cent.
  
4. La Generalitat Valenciana i el Ministeri d'Agricultura Pesca i Alimentació podran establir procediments de coordinació i d'avaluació, així com els mecanismes de transferència financera entre ambdues administracions per a complir el percentatge de participació de cada una d'elles en aplicació del Programa Operatiu Integrat de la Comunitat Valenciana aprovat per la Unió Europea i les seues modificacions si és procedent.
  
DISPOSICIÓ ADDICIONAL
  
Es delega en el director general de Modernització d'Estructures Agràries l'exercici de la competència per a resoldre les sol·licituds presentades a l'empara d'esta orde, liquidar-ne les obligacions i proposar-ne el pagament.
  
DISPOSICIÓ TRANSITÒRIA
  
S'establix el termini d'admissió de sol·licituds d'ajudes corresponents a l'exercici 2002 en 30 dies naturals comptadors a partir de la data d'entrada en vigor d'esta orde.
  
DISPOSICIONS FINALS
  
Primera
  
Es faculta el director general de Modernització d'Estructures Agràries perquè dicte les disposicions necessàries per a l'aplicació d'esta orde.
  
Segona
  
Esta orde entrarà en vigor l'endemà de la publicació en el Diari Oficial de la Generalitat Valenciana.
  
València, 29 de maig de 2002
  
La consellera d'Agricultura, Pesca i Alimentació,
  
MARIA ÀNGELS RAMON-LLIN I MARTÍNEZ
  
ANNEX I
  
ORIENTACIONS CICLES / UTA/ Producte Margye
  
PRODUCTIVES ANY Ha BRUT BRUT
  
 (Euros/UTA) (Euros/UTA)
  
CITRICULTURA
  
Cítrics 1 0,3 24.641,50 20.194,01
  
FRUCTICULTURA
  
Fruiter pinyol regadiu 1 0,25 30.050,61 25.242,51
  
Fruiter llavor regadiu 1 0,25 27.045,54 23.439,47
  
Caqui regadiu 1 0,3 25.843,52 21.035,42
  
Cirerer regadiu 1 0,4 33.656,68 27.646,56
  
Nesprer regadiu 1 0,6 36.060,73 27.045,54
  
Magraner regadiu 1 0,35 20.434,41 16.828,34
  
Figuera regadiu 1 0,35 20.434,41 16.828,34
  
Espècies diverses regadiu 1 0,3 27.646,56 24.040,48
  
Cirerer secà 1 0,20 24.600,00 21.000,00
  
Fruiter pinyol secà 1 0,1 24.040,48 20.434,41
  
Fruiter llavor secà 1 0,1 19.833,40 16.227,33
  
Espècies diverses secà 1 0,1 21.636,44 18.030,36
  
Viver de fruiters 1 1,5 25.242,51 21.035,42
  
HORTICULTURA
  
Carxofa 1 0,5 24.040,48 20.434,41
  
Ceba 2 0,4 36.661,74 26.444,53
  
Xufa 1,5 0,3 28.848,58 17.429,35
  
Col i coliflor 2 0,3 48.080,97 39.065,79
  
Maduixot 1 1 30.050,61 22.838,46
  
Bajoca 2 0,7 32.454,65 24.641,50
  
Encisam 3 0,6 26.444,53 23.439,47
  
Meló 2 0,4 36.060,73 28.548,07
  
Creïlla 2 0,35 39.065,79 30.050,61
  
Pimentó 2 0,8 39.666,80 31.252,63
  
Meló d'Alger 2 0,5 54.091,09 43.873,88
  
Tomaca 2 0,8 51.086,03 40.868,82
  
Espècies diverses aire lliure 1,5 0,4 36.060,73 27.646,56
  
Fesol hivernacle 3 1,5 33.656,68 24.040,48
  
Pimentó Califòrnia hivernacle 1,5 1,7 48.080,97 39.065,79
  
Pimentó hivernacle 1,5 1,7 37.863,76 30.651,62
  
Tomaca hivernacle 2 1,7 30.050,61 22.237,45
  
Espècies diverses hivernacle 2 1,7 36.060,73 28.848,58
  
Planter hortalisses 1 4 42.070,85 30.050,61
  
OLIVICULTURA
  
Oliverar regadiu 1 0,12 26.444,53 21.636,44
  
Oliverar secà 1 0,10 15.476,06 13.474,69
  
VITICULTURA
  
Raïm de taula embutxacat
  
regadiu 1 0,33 33.055,67 27.646,56
  
Raïm de taula secà 1 0,2 21.035,42 17.429,35
  
Vinya vi 1 0,12 21.979,01 18.030,36
  
Vinya vi recolzada 1 0,15 23.439,47 19.232,39
  
Viver barbats vinya 1 0,5 42.311,25 22.237,45
  
Viver estaques vinya 1 0,3 21.215,73 16.828,34
  
ANNEX III
  
PROGRAMA DE MILLORES DE LES ENTITATS AGRÀRIES
  
PER AL CULTIU EN COMÚ
  
El programa haurà d'aportar:
  
1) Una memòria que justifique la necessitat del cultiu en comú de les terres dels seus socis des del punt de vista de la seua situació actual i futura, amb una descripció de les faenes culturals que s'hi realitzaran conjuntament, les accions que s'escometen per a això, l'estimació de l'economia esperada en mà d'obra, mitjans i inputs i les possibles millores quantitatives i qualitatives de la producció i mediambientals. S'estimarà concretament la mà d'obra assalariada necessària per al cultiu en comú.
  
Si és procedent, haurà d'indicar-se si l'entitat té previst dur a terme un pla d'actuació de dos o mes anys, i s'hi farà constar en este supòsit el programa integral, les seues inversions i el pressupost previst en cada any.
  
2) La composició societària, territorial i productiva de la societat, incloent-hi:
  
a) Relació de la totalitat dels socis que cultivaran en comú, amb indicació de parcel·la/es, polígon/s, municipi, règim de tinença de la terra i cultiu de secà o regadiu de la/les qual/s són titulars cada un d'ells.
  
b) Pla cadastral en què s'identificaran totes les superfícies relacionades en el punt anterior.
  
3) Una identificació i valoració de les inversions previstes en què figurarà:
  
a) Relació dels socis que sol·liciten ajudes per al cultiu en comú en la convocatòria per a la qual es presenta el programa, amb especificació per a cada un d'ells del tipus d'inversió a realitzar en les seues parcel·les respectives i l'import de cada una de les inversions especificades amb indicació de les unitats i preu unitari que les originen.
  
b) Pressupost, amb indicació d'unitats i preu unitari, de les inversions comunes a totes les explotacions per al cultiu en comú, així com el percentatge de participació de cada un dels socis en estes inversions comunes.
  
ANNEX IV
  
PROGRAMA DE MILLORES DE LES SOCIETATS AGRÀRIES
  
PER A L'EXPLOTACIÓ EN COMÚ
  
El programa haurà d'aportar:
  
1. En societats de nova constitució:
  
1.1 La composició societària, territorial i productiva de la societat, incloent-hi:
  
a) Relació de la totalitat dels socis, la seua identificació nominal i fiscal (NIF), amb indicació de parcel·la/es, polígon/s, municipi, superfície i cultiu de secà o regadiu que en la situació inicial aporten a la societat cada un d'ells, així com el percentatge de participació en esta.
  
b) Relació de parcel·la/es, polígon/s, municipi, superfície, règim de tinença de les terres i cultiu de secà o regadiu que en la situació prevista després de la seua constitució i millora formaran l'estructura productiva de l'explotació.
  
c) Pla cadastral en què s'identificaran totes les superfícies relacionades en l'apartat anterior.
  
1.2 Memòria en què es justificarà des del punt de vista inicial i previst les millores quantitatives, qualitatives i mediambientals de l'explotació en comú, estimació de l'economia esperada en mà d'obra, mitjans i inputs de producció.
  
Si és procedent, haurà d'indicar-se si l'entitat té previst dur a terme un pla d'actuació de dos o mes anys, i s'hi farà constar en este supòsit el programa integral, les seues inversions i el pressupost previst en cada any.
  
1.3 Una identificació i valoració de les inversions previstes en què figurarà el pressupost detallat per unitats i preu unitari de les inversions de què se sol·licita subvenció.
  
2. En les societats preexistents
  
2.1 Composició societària, territorial i productiva de la societat, incloent-hi:
  
a) Règim de tinença de les terres.
  
b) Relació de la totalitat dels socis, la seua identificació nominal i fiscal (NIF), amb indicació de parcel·la/es, polígon/s, municipi, superfície i cultiu de secà o regadiu que han aportat a la societat i percentatge en què participen cada un d'ells en esta.
  
c) Pla cadastral en què s'identificaran totes les superfícies relacionades en l'apartat anterior.
  
2.2 Descripció de la situació anterior i posterior a la realització del programa de millores amb, almenys, les dades següents:
  
a) Maquinària, equip, edificis i millores territorials, valor inicial d'estes i any d'adquisició, construcció o realització d'aquelles.
  
b) Mà d'obra utilitzada.
  
2.3 Memòria en què es justificarà des del punt de vista actual i previst les millores quantitatives, qualitatives i mediambientals esperades per la realització de les inversions de què se sol·licita subvenció.
  
Si és procedent, haurà d'indicar-se si l'entitat té previst dur a terme un pla d'actuació de dos o mes anys, i s'hi farà constar en este supòsit el programa integral, les seues inversions i el pressupost previst en cada any.
  
2.4 Una identificació i valoració de les inversions previstes en que figurarà el pressupost detallat per unitats i preu unitari de les inversions de què se sol·licita subvenció.
  
 ANNEX V
  
NORMES MÍNIMES MEDIAMBIENTALS
  
Per als sectors de producció vegetal, caldrà mantindre les pràctiques següents:
  
- Prohibició de conreu convencional a favor de pendent.
  
- L'aplicació de l'adobament mineral haurà de tindre en compte les recomanacions comarcals i locals emeses pels servicis tècnics de la Conselleria d'Agricultura Pesca i Alimentació.
  
- Les restes d'esporgades, plàstics usats i altres materials residuals hauran de retirar-se de les parcel·les i dipositar-se en llocs apropiats.